ATP30 พุ่ง 14%สูงสุดนับตั้งแต่เข้าตลาดฯ-เก็งงบ Q3 ดีต่อเนื่อง
ATP30 พุ่ง 14%สูงสุดนับตั้งแต่เข้าตลาดฯ
22 ส.ค. 2559

ผู้สื่อข่าวรายงานว่า บริษัท เอทีพี 30 จำกัด (มหาชน)หรือ ATP30 ณ เวลา 16.18 น. อยู่ที่ระดับ 2.04 บาท บวก 0.26 บาท หรือ 14.61%ด้วยมูลค่าซื้อขาย 168.38 ล้านบาท ราคาหุ้นสูงสุดนับตั้งแต่เข้าตลาดเมื่อวันที่ 27 ส.ค. 58

ก่อนหน้านี้ นายปิยะ เตชากูล กรรมการผู้จัดการ ระบุว่า บริษัทมั่นใจว่าแนวโน้มธุรกิจในไตรมาส 3/59 ยังขยายตัวในเกณฑ์ดี ผลักดันให้รายได้ในปีนี้เติบโตได้ตามเป้าหมายที่วางไว้ไม่น้อยกว่า 15% เนื่องจากบริษัทยังได้รับความเชื่อมั่นและความไว้วางใจจากทั้งลูกค้าเก่าและลูกค้าใหม่ ที่เข้ามาใช้บริการเพิ่มมากขึ้น
ทั้งนี้ ผลประกอบการงวดไตรมาส 2/59 บริษัทมีรายได้จากการให้บริการ 74.38 ล้านบาท เพิ่มขึ้น 9.16 ล้านบาท หรือเพิ่มขึ้น 14.04% จากช่วงเดียวกันของปีก่อนที่มีรายได้รวม 65.22 ล้านบาท และมีกำไรสุทธิ 7.20 ล้านบาท เพิ่มขึ้น 4.85 ล้านบาท หรือเพิ่มขึ้น 206.38% จากช่วงเดียวกันของปีก่อนที่มีกำไรสุทธิ 2.35 ล้านบาท
สำหรับผลประกอบการงวดครึ่งแรกปี 59 บริษัทมีรายได้จากการให้บริการ 144.25 ล้านบาท เพิ่มขึ้น 15.23 ล้านบาท หรือเพิ่มขึ้น 11.83% จากช่วงเดียวกันของปีก่อนที่มีรายได้ 128.99 ล้านบาท และมีกำไรสุทธิ 10.52 ล้านบาท เพิ่มขึ้น 6.48 ล้านบาท หรือเพิ่มขึ้น 160.40% จากช่วงเดียวกันของปีก่อนที่มีกำไรสุทธิ 4.04 ล้านบาท
นายปิยะ กล่าวว่า ผลประกอบการของบริษัทปรับตัวดีขึ้นอย่างก้าวกระโดด เนื่องมาจากการบริหารจัดการที่ดี โดยบริษัทได้ปรับปรุงกระบวนการบริหารงาน ทำให้สามารถควบคุมต้นทุนค่าบริการที่สำคัญได้อย่างมีประสิทธิภาพ อาทิ การบริหารการจัดการน้ำมัน ค่าซ่อมบำรุงรถยนต์ ต้นทุนดอกเบี้ยต่างๆ ส่งผลให้กำไรขั้นต้นในช่วงครึ่งปีแรกเพิ่มขึ้นอยู่ที่ 34.56 ล้านบาท หรือคิดเป็นอัตรากำไรขั้นต้น 23.96% เมื่อเทียบกับงวดเดียวกันของปีก่อนที่มีกำไรขั้นต้น 27.94 ล้านบาท หรือคิดเป็นอัตรากำไรขั้นต้น 21.66% ซึ่งบริษัทตั้งเป้าอัตรากำไรขั้นต้นให้อยู่ที่ 25% ในปีนี้